Opetus- ja kulttuuriministeriölle

Suomen Urheilumuseon lausunto museopoliittisesta ohjelmasta OKM022:00/2015

Suomen Urheilumuseo pitää hyvänä jo johdannossa mainittua esitystä nykyisen valtakunnallisista museoista, valtakunnallisista erikoismuseoista sekä maakunta- ja aluetaidemuseoista muodostuvan järjestelmän korvaamisesta kansallisilla museoilla sekä valtakunnallisilla ja alueellisilla vastuumuseoilla. Esityksen toteutuminen selkiyttäisi suomalaisen museokentän rakennetta ja ilmaisisi selkeästi museoiden vastuualueen.

Museoiden toimintaympäristö muuttuu yhä nopeammin. Kuten työryhmä on todennut, museoiden talous perustuu julkiseen rahoitukseen nyt ja tulevaisuudessa. Urheilumuseo on samaa mieltä siinä, että lisääntyvät tehtävät ja asiakkaiden tarpeiden täyttäminen edellyttävät toiminnan rahoituspohjan laajentamista sekä julkisen että yksityisen rahoituksen osalta.

Museoalan vahvuus on työntekijöiden korkea osaamisen ja asiantuntijuuden taso. Kuten työryhmä on todennut, menestyminen vaatii yhä enemmän moniammattilaisuutta ja henkilöstöä, jolla on aiempaa laajempi osaamis- ja kokemustausta. Museokohtaiset osaamiskartoitukset ovat avainasemassa toiminnan suunnittelussa.

Urheilumuseo kannattaa lämpimästi ehdotusta museoalaa koskevan osaamisen tarveselvityksen laatimiseksi vuoteen 2020 mennessä ja sen pohjalta tehtävään kansalliseen osaamis- ja liikkuvuusohjelmaan.

Työryhmän esitykset museoiden kokoelmien saatavuuden ja käytön lisäämiseksi ovat hyviä. Erityisesti kannatettavia ja jopa kiireellisiä, ovat ehdotus kokoelmien liikkuvuuden parantamisesta museoiden välillä ja lainaustoiminnan lisääminen sekä museoiden kokoelmapoliittiset ohjelmat ja tutkimuspoliittisen ohjelman laatiminen.

Digitalisaatio toki mahdollistaa palveluiden ja sisältöjen tuotteistamisen ja myynnin. Avoimien aineistojen sekä muiden toimijoiden tuottamien sisältöjen määrä kuitenkin lisääntyy jatkuvasti, joten ansaintalogiikan löytäminen on haasteellinen tehtävä. Museoiden tulonmuodostuksen kehittäminen tällä alueella edellyttää uudenlaista ajattelua.

Urheilumuseon mielestä työryhmän ehdotus siitä, että museokentän ja sen vastuualueiden kehittämisessä tulisi tavoitella toiminnallisesti ja rakenteellisesti nykyistä vahvempia ja vaikuttavampia toimintayksiköitä on hyvin perusteltu. Urheilumuseo pitää tärkeänä myös sitä toimenpide-ehdotusta, että valtio osoittaisi tähän tarkoitukseen perusrahoituksen ulkopuolisesta kannustinrahoituksesta.

Urheilumuseo kannattaa ajatusta valtakunnallisen erikoismuseojärjestelmän korvaamisesta valtakunnallisilla vastuumuseoilla sekä ajatusta rahoituksen tarkastelusta vahvemmin tehtäväperusteisesti ja ottaen huomioon museotoiminnan tarpeellisuuden kyseisellä toimintasektorilla.

Valtakunnallisten vastuumuseoiden rahoituksesta todetaan toimenpide-ehdotuksessa 3, että valtio rahoittaa valtakunnallisten vastuumuseoiden toimintaa valtionosuusjärjestelmän kautta ohjattavalla erillisrahoituksella. Rahoitus määräytyy jatkossa museon hoitamien tehtäväkokonaisuuksien perusteella. Erillisrahoituksesta päätettäessä on kuitenkin huomioitava myös nykyisten valtakunnallisten erikoismuseoiden rahoituspohja. Osa valtakunnallisista erikoismuseoista saa huomattavan harkinnanvaraisen valtionavustuksen ja osa taas huomattavan kunnan avustuksen. Rahoituspohjan erilaisuus johtunee osittain historiallisista syistä mutta ennen kaikkea siitä, miten kunkin museon tiloistaan maksamat vuokrakustannukset on avustuksilla rahoitettu. Tilakustannusten rahoitus on otettava peruskustannuksena huomioon valtakunnallisten vastuumuseoiden rahoituksesta päätettäessä.

Museoiden on pystyttävä laajentamaan rahoituspohjaansa ja kehittämään uusia ansaintamalleja. Yksityisellä rahoituksella on tulevaisuudessa yhä merkittävämpi rooli. Yksityisestä rahoituksesta on kova kilpailu. Tästä syystä Urheilumuseo katsoo, että toimenpide-ehdotuksena oleva esitys siitä, että valtio selvittää mahdollisuudet edistää museoille tehtävien lahjoitusten verovapautta, olisi tehtävä mahdollisimman pian. Ilman verovapautta tämä rahoitussektori ei kasva riittävästi.

Suomen Urheilumuseosäätiön sr hallitukselta toimeksi saaneena

Helsingissä 28.6.2017

Pekka Honkanen

johtaja

puh. 0500667077 email pekka.honkanen@urheilumuseo.fi

Suomen Urheilumuseo

Vanha talvitie 3 C

00580 Helsinki